作者:葛立方
標題:風流子
內容:夜半春陽啟，東風峭、猶帶去年寒。嘆榆塞戰塵，玉關煙燧，壯心耿耿，青鬢斑斑。又還是，一年頭上到，日月信跳丸。看門貼繪雞，歷頒金鳳，酒浮柏葉，人頌椒盤。幽園。春信近，簾櫳靜，小宴取次追歡。聊□水沈煙嫋，清唱聲閒。況良辰漸有，梅舒瓊蕊，柳搖金縷，巧綴新幡。莫惜醉吟親側，衣曳荊蘭。